ΚΑΝΟΝΙΣΜΟΣ (ΕΟΚ) αριθ. 1036/92 ΤΗΣ ΕΠΙΤΡΟΠΗΣ της 27ης Απριλίου 1992 για τις λεπτομέρειες εφαρμογής της μεταφοράς των κοινοτικών συνδρομών που χορηγούνται σε σχέδια συλλογικής αναδιάρθρωσης του αμπελώνα στο πλαίσιο του κανονισμού (ΕΟΚ) αριθ. 458/80 του Συμβουλίου και για την τροποποίηση της απόφασης 81/525/ΕΟΚ περί των αιτήσεων για προκαταβολές και απόδοση των πριμοδοτήσεων που έχουν καταβληθεί για την αναδιάρθρωση των αμπελώνων στα πλαίσια συλλογικών ενεργειών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 458/80 του Συμβουλίου της 18ης Φεβρουαρίου 1980 για την αναδιάρθρωση του αμπελώνα στο πλαίσιο των συλλογικών ενεργειών (1), όπως τροποποιήθηκε τελευταία από τον κανονισμό (ΕΟΚ) αριθ. 596/91 (2), και ιδίως το άρθρο 10 παράγραφος 4 και το άρθρο 11β παράγραφος 2,

Εκτιμώντας:

ότι το Συμβούλιο προέβλεψε ότι τα κράτη μέλη δύνανται να μεταφέρουν σε άλλα σχέδια την κοινοτική συνδρομή που χορηγείται σε σχέδια τα οποία εγκρίθηκαν από την Επιτροπή, σύμφωνα με το άρθρο 7 του κανονισμού (ΕΟΚ) αριθ. 458/80, και τα οποία δεν είναι δυνατό να εκτελεσθούν πλήρως πριν τη λήξη της προθεσμίας εκτέλεσής τους-

ότι η διαπίστωση της μη πλήρους ή μερικής υλοποίησης ενός σχεδίου οφείλει να γίνεται στο πλαίσιο της τήρησης των δικαιωμάτων που απέκτησε ο αρχικός δικαιούχος-

ότι οι προβλεπόμενες μεταφορές συνδρομών πρέπει να πραγματοποιούνται μόνο υπέρ ενεργειών αναδιάρθρωσης οι οποίες συγκεντρώνουν τις προϋποθέσεις που καθορίζονται από τον κανονισμό (ΕΟΚ) αριθ. 458/80-

ότι οι μεταφορές των συνδρομών πρέπει να γίνονται σε συνθήκες η φύση των οποίων να αποκλείει τον κίνδυνο υπέρβασης των ποσοστώσεων που συμφωνήθηκαν από το κράτος μέλος καθώς επίσης να εγγυάται την τήρηση των δικαιωμάτων που απέκτησαν οι αρχικοί δικαιούχοι-

ότι ο παρών κανονισμός έχοντας σαν στόχο του να καθορίσει τις λεπτομέρειες εφαρμογής της μεταφοράς των συνδρομών που προβλέπεται από τον κανονισμό (ΕΟΚ) αριθ. 596/91, πρέπει να προβλεφθεί η εφαρμογή του την ημερομηνία που αρχίζει να ισχύει ο εν λόγω κανονισμός-

ότι, ως συνέπεια της δυνατότητας που έχουν να μεταφέρουν τις συνδρομές από ένα σχέδιο σε άλλο, τα κράτη καλούνται να επιφέρουν τις αναγκαίες τροποποιήσεις και να εξασφαλίσουν τη διαχείριση αυτών των σχεδίων- ότι, κατα συνέπεια, και προκειμένου να εξασφαλίζεται μια διαφανής και ομοιόμορφη διαχείριση, πρέπει να δύνανται να τροποποιούν και να διαχειρίζονται το σύνολο των σχεδίων-

ότι κάτι τέτοιο απαιτεί επίσης την τροποποίηση των λεπτομερειών υποβολής των αιτήσεων εξόφλησης, όπως προβλέπεται από την απόφαση 81/525/ΕΟΚ της Επιτροπής (3)-

ότι κρίνεται επομένως σκόπιμο να προβλεφθούν οι λεπτομέρειες για την περιοδική πληροφόριση της Επιτροπής εκ μέρους των κρατών μελών σχετικά με τις τροποποιήσεις τις οποίες επέφεραν στα σχέδια-

ότι κρίνεται σκόπιμο να καθοριστεί μια οριακή ημερομηνία για την ολοκλήρωση του συνόλου των ενεργειών που αναλήφθησαν βάσει του κανονισμού (ΕΟΚ) αριθ. 458/80-

ότι τα προβλεπόμενα στον παρόντα κανονισμό μέτρα είναι σύμφωνα με τη γνώμη της Επιτροπής Γεωργικών Διαρθρώσεων και Αγροτικής Ανάπτυξης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Δύνανται να είναι αντικείμενο μιας μεταφοράς από τα κράτη μέλη:

- οι συνδρομές που παραμένουν διαθέσιμες κατά τη λήξη των προθεσμιών υλοποίησης των σχεδίων,

- οι συνδρομές από τις οποίες έχουν παραιτηθεί οι δικαιούχοι,

- οι συνδρομές που παραμένουν διαθέσιμες στο τέλος του όγδοου έτους που έπεται της απόφασης πρόκρισης ενός σχεδίου, αν οι αναδιαρθρωθείσες επιφάνειες αντιπροσωπεύουν εκείνη την ημερομηνία λιγότερο του 70 % των επιφανειών που αρχικά προβλέπονταν στο σχέδιο, με την προϋπόθεση να διατηρηθούν τα δικαιώματα των δικαιούχων μέχρι τη λήξη του σχεδίου.

Άρθρο 2

Τα κράτη μέλη εξασφαλίζουν ότι οι συνδρομές μεταφέρονται υπέρ ενεργειών αναδιάρθρωσης:

- οι οποίες προβλέπονται στα πλαίσια σχεδίων που εγκρίθηκαν από την Επιτροπή και εκτάσεων συμπληρωματικών των ήδη εγκεκριμένων εκταρίων,

- οι οποίες πληρούν τους όρους που προβλέπονται από τον κανονισμό (ΕΟΚ) αριθ. 458/80.

Άρθρο 3

Οι πριμοδοτήσεις που καταβλήθηκαν παραμένουν στους δικαιούχους των σχεδίων που εγκρίθηκαν από την Επιτροπή, υπό την προϋπόθεση ότι η καταβολή τους πραγματοποιήθηκε για εκτάρια στα οποία οι ενέργειες αναδιάρθρωσης ολοκληρώθηκαν πλήρως, με την τήρηση των όρων που προβλέπονται από τον κανονισμό (ΕΟΚ) αριθ. 458/80.

Άρθρο 4

Οι αποφάσεις παράτασης της προθεσμίας υλοποίησης, οι οποίες προβλέπονται από το άρθρο 4 τελευταίο εδάφιο του κανονισμού (ΕΟΚ) αριθ. 458/80, λαμβάνονται από τα κράτη μέλη.

Αυτά πληροφορούν ετησίως την Επιτροπή σχετικά με τις αποφάσεις παράτασης και τις τροποποιήσεις που επέφεραν κατά τη διάρκεια του έτους, μέσω του παραρτήματος Ι. Αυτό διαβιβάζεται επ' ευκαιρία της υποβολής των αιτήσεων εξόφλησης.

Άρθρο 5

Η παρέμβαση συμμετοχής του ΕΓΤΠΕ, τμήμα Προσανατολισμού στις δαπάνες που πραγματοποιήθηκαν από τα κράτη μέλη, περιορίζεται στις ποσοστώσεις που συμφωνήθηκαν αρχικά και υπό τους όρους που προβλέπονται στο άρθρο 8 του κανονισμού (ΕΟΚ) αριθ. 458/80.

Άρθρο 6

Το παράρτημα ΙΙ της απόφασης 81/525/ΕΟΚ, το οποίο αφορά τις αιτήσεις εξόφλησης και προκαταβολής των πριμοδοτήσεων οι οποίες καταβάλλονται για την αναδιάρθρωση του αμπελώνα στο πλαίσιο συλλογικών ενεργειών, αντικαθίσταται από το παράρτημα ΙΙ του παρόντος κανονισμού.

Άρθρο 7

Οι ενέργειες που αναλαμβάνονται στο πλαίσιο του κανονισμού (ΕΟΚ) αριθ. 458/80 οφείλουν να έχουν ολοκληρωθεί πριν τις 31 Δεκεμβρίου 1998. Οι αιτήσεις εξόφλησης για τις ενέργειες αναδιάρθρωσης οφείλουν να έχουν υποβληθεί στο ΕΓΤΠΕ, τμήμα Προσανατολισμού πριν την 1η Ιουλίου 1999.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 14 Μαρτίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Απριλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 57 της 29. 2. 1980, σ. 27. (2) ΕΕ αριθ. L 67 της 14. 3. 1991, σ. 16. (3) ΕΕ αριθ. L 196 της 18. 7. 1981, σ. 11.

ΠΑΡΑΡΤΗΜΑ Ι

Τροποποιήσεις που πραγματοποιήθηκαν κατά τη διάρκεια του έτους 19 . . σχετικές με σχέδια που εγκρίθηκαν στο πλαίσιο του κανονισμού (ΕΟΚ) αριθ. 458/80

Διοικητικές μονάδες Αριθμός του σχεδίου Αριθμός εκταρίων για τα οποία πραγματοποιήθηκε μεταφορά Άλλες τροποποιήσεις v.q.p.r.d. Επιτραπέζιοι οίνοι + + 1 2 3

ΠΑΡΑΡΤΗΜΑ ΙΙ

Αίτηση εξόφλησης των δαπανών που πραγματοποιήθηκαν κατά τη διάρκεια του έτους 19 . . στο πλαίσιο του κανονισμού (ΕΟΚ) αριθ. 458/80 για την αναδιάρθρωση του αμπελώνα στο πλαίσιο των συλλογικών ενεργειών

Διοικητικές μονάδες Αριθμός σχεδίων Εκτάσεις που επαναφυτεύθηκαν ή φυτεύθηκαν για πρώτη φορά (σε ha, a, ca) (εκ των οποίων νέες φυτείες) (1) Ποσόν των πριμοδοτήσεων που καταβλήθηκαν από τα κράτη μέλη Σε v.q.p.r.d. μετά από εκρίλωση των αμπελώνων v.q.p.r.d. οι οποίες παρήγαγαν Επιτραπέζιων οίνων Κατηγορία (3) Σε επιτραπέζιους οίνους (2) Κατηγορία (3) Σύνολο Σύνολο Εκ των οποίων επιλέξιμες v.q.p.r.d. Επιτραπέζιους οίνους 1 2 3 4 5 6 7 8 9 10 11 ΣΥΝΟΛΟ

(1) Αναφέρατε, ενδεχομένως, μέσα σε παρένθεση και κάτω από καθεμία από τις σχετικές εκτάσεις το μέρος των νέων φυτειών (σε ha, a, ca).

(2) Αναφέρατε, σε παράρτημα το σύνολο των φυτευθεισών ή επαναφυτευθεισών εκτάσεων οι οποίες βρίσκονται σε αμπελουργικές περιοχές και οι οποίες, μετά από σχέδιο, αναδιαρθρώθηκαν κατά λιγότερο από 2 εκτάρια.

(3) Αναφέρατε, στις στήλες 6 και 8 τις κατηγορίες, σύμφωνα με το άρθρο 8 του κανονισμού (ΕΟΚ) αριθ. 822/87 του Συμβουλίου, στις οποίες ανήκουν οι εκτάσεις που επαναφυτεύθηκαν ή φυτεύθηκαν για πρώτη φορά.